Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 474/11/1105	Bratislava V, 5.6.2012
EEČ : 2-12-269-2012

U Z N E S E N I E

Trestná vec:	obvinená XXXXX 
Trestný čin:	vydieranie spolupáchateľstvom podľa §9 ods. 2, § 235 odsek 1 Trestného zákona číslo 140/1961 Zbierky zákonov v znení zákona číslo 102/1995 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom čase mesiaca júl roku 1993 na Ukrajine v Kyjeve po predchádzajúcej spoločnej dohode s doposiaľ nestotožneným páchateľom násilne držala v uzamknutom byte občana Ukrajiny XXXXX, mučila ho elektrickým prúdom a vyhrážala sa fyzickou likvidáciou rodiny,  dňa 23.8.1993 o 03.00 hodine poškodeného znovu zobrala pod hrozbou násilia do bytu v Bratislave na Rovniankovej ulici číslo 22, ktorý bol prenajatý od XXXXX, kde poškodeného uzamknutého držala a pod hrozbou násilia a likvidácie rodiny dňa 2.9.1993 bol prinútený podpísať písomnosti, rôzne doklady k prevodu  spoluúčasti spoločnosti XXXXX, spoločnosť s ručením obmedzeným, na obvinenú, ako aj vydanie 20 000,-USD, pričom po splnení týchto podmienok bol poškodený prepustený na slobodu,
lebo je trestné stíhanie neprípustné podľa § 9 odsek 1 písmeno d
Odôvodnenie:
Vyšetrovateľ OR PZ v Bratislave V OKP OVK vedie pod spisovou značkou ORP-XXXXX trestné stíhanie proti obvinenej XXXXX XXXXX pre trestný čin vydierania spolupáchateľstvom podľa §9 odsek 2, §235 odsek 1 Trestného zákona číslo 140/1961 Zbierky, účinného do 31.12.2005, na tom skutkovom základe, ako je uvedený vo výroku citovaného uznesenia. 

	Vyšetrovateľ predložil dňa 28.5.2012 spis prokurátorovi s návrhom na postup podľa § 215 odsek 1 písmeno d/ s poukazom na § 9 odsek 1 písmeno d/ Trestného poriadku voči obvinenej XXXXX XXXXX. 

	Preskúmaním vyšetrovacieho spisu som zistil, že návrh vyšetrovateľa na zastavenie trestného stíhania je dôvodný.

Podľa §215 odsek 1 písmeno d/, §9 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9(proti tomu, kto zomrel alebo bol vyhlásený za mŕtveho).

Podľa § 235 odsek 1 Trestného zákona číslo 140/1961 Zbierky účinného v čase skutku kto iného násilím, hrozbou násilia alebo hrozbou inej ťažkej ujmy núti, aby niečo konal, opomenul alebo trpel, potresce sa odňatím slobody až na tri roky.
 
Podľa § 9 odsek 2 Trestného zákona číslo 140/1961 Zbierky ak bol trestný čin spáchaný spoločným konaním dvoch alebo viacerých osôb, zodpovedá každá z nich, ako by trestný čin spáchala sama (spolupáchatelia).

Zo správy Interpolu číslo  PZ-XXXXX vyplynulo, že XXXXX, narodená dňa XXXXX zomrela dňa 29.11.2000, čo bolo potvrdené úmrtným listom číslo XXXXX(ZAGS XXXXX) a tento list bol zaslaný tunajším orgánom činným v trestnom konaní dňa 16.9.2010.    

	Vzhľadom na uvedené skutkové a právne skutočnosti som rozhodol tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Dana
prokurátor